google/wiki40b huggingface dataset:
Saltholm

Saltholm er Danmarks 21. største øy, beliggende i Øresund 5 kilometer øst for Amager og cirka 12 kilometer fra Rådhuspladsen i København. Den ligger i Tårnby kommune.
Øresundsforbindelsen passerer øya om lag en kilometer mot sørvest. Saltholm er 16 km² og dens høyeste punkt ligger 1-2 meter over dens flate strandenger som settes under vann under storm. Trær er det så godt som ingen av. Siden middelalderen har den derfor primært vært brukt som beiteland. Om lag 1000 kyr beiter der om sommeren.

Plante- og dyreliv

Plantelivet er rikt og omfatter blant andre blå iris, legeurtene bulmeurt og løvehale og den sjeldne øresundshønsetarm. Dette var i 1983 medvirkende til at øya ble fredet. En planlagt ny lufthavn på Saltholm ble heretter skrinlagt.
Øya har et av Danmarks rikeste fugleliv. I trekktiden kan øya tiltrekke seg omkring 70 000 fugler. 18 000 par fugler yngler hvert år på øya. Spesielt skal nevnes ærfuglkolonien som er Danmarks største. En liten selkoloni er også en del av dyrelivet på småøyene Svaneklapperne.
Av naturressurser på Saltholm har kalken dessuten vært utvunnet. Kalken ble brukt til mørtel og særlig til gjenoppbyggingen av København etter omfattende branner på 1700-tallet. Kommersiell kalkutvinning opphørte i 1935.

Historie

Saltholms historie går tilbake til omkring 1230, hvor navnet første gang kan ses i Kong Valdemars jordebok. Her skjenket Valdemar Seier øya til biskop Niels i Roskilde.
Saltholm ble brukt som karantenestasjon under pestepidemien i 1709. Alle utlendinger som ønsket å besøke København måtte oppholde seg 40 dager på øya.  Saltholm ble av staten i 1873 solgt til bønder på Amager og eies i dag av om lag 200 andelseiere.

Forsvarsverk under den russisk-japanske krig

Som følge av den russisk-japanske krig i 1904–05, ble Saltholm skanse opprettet som en del av Københavns festning. Denne skulle primært vise stormaktene at det var dansk vilje til å opprettholde kontroll med gjennomseilingen av Øresund. Det avtalte byggebudsjett ble overskredet, hvilket omsider førte til krigsminister V.H.O. Madsen og Regjeringen Deuntzers fall i 1905. 
Under første verdenskrig ble Saltholm og Barakke batteri oppført og det ble utstasjonert soldater. I 1915 ble det bygget et tipvognsspor, som forbandt Saltholm batteri med mannskapets brakker. 
I en kort årrekke fra 1919 til 1936 hadde øya en skole, men det har vært faste beboere på øya siden middelalderen. Størst har befolkningstallet vært om sommeren. I 2002 var det tre faste beboere på Saltholm.
Mydriasis

Mydriasis er det medisinske uttrykket for pupillutvidelse på grunn av sykdom, trauma eller medisiner. Tilstanden kan være uttrykk for lokal sykdom i øyet (f.eks. etter øyeskade) eller sykdom i nervesystemet (f.eks. lammelse av 3. hjernenerve). Den kan også skyldes medikamenter som atropin, adrenalin, amfetamin.
Det motsatte av mydriasis er miosis, pupillesammentrekning.
Landlungesnegler

Utseende

Landlungesnegler har to par tentakler. På spissen av det bakerste paret finnes øynene.  Landlevende arter skiller ut et slim fra kjertler foran på foten.  Enkelte arter, slik som skogsneglene har et skall som er overvokst av kappen (skjult skall).

Levevis

Landsneglene lever av planter, bær, sopp, moser og døde dyr, som makk og snegler. Snegler er viktige i næringskjeden da de er mat for flere dyr, som insekter, gnagere spissmus og fugler. 
De er nattaktive, fordi luftfuktigheten er høyere. Om dagen eller i varme perioder er de passive. Snegler med skall trekker seg inn i huset og venter på fuktigere vær. Med foten tetter de åpningen til huset. Nakensneglene som ikke har et hus søker til fuktige omgivelser. 
Om vinteren ligger de i dvale under røtter, stokker, steiner eller i kompost (blant råttnende planterester).

Formering

Landlungesnegler er tvekjønnet, noe som gjør det lettere å finne en partner. De har kompliserte kjønnsorgan og de kjønnsmodne parrer seg om våren. 
Parring skjer hos de fleste på det stedet de møter hverandre. Men noen arter har en særegnen parringslek. Kroppene presses sammen, fot mot fot, rett ovenfor hverandre. Med vaggende bevegelser beføler de hverandre med leppene og tentaklene.  Etter en tid vrenger den ene sneglen ut sin vaginaåpning og en pilsekk med en kalkpil som den stikker inn i partnerens kropp.  Den andre sneglen gjør likeså og parringen kan begynne. De befrukter hverandre samtidig som de henger i en slimtråd fra et tre eller lignende. Etter akten faller de ned på bakken. 
Ettersom de er tvekjønnet kan begge legge egg. Snegler dør ofte like etter parring og egglegging. Noen arter blir to år, men de fleste lever bare ett år.
Tennis under Stillehavslekene 1991

Tennis under Stillehavslekene  1991. Tennis var en av flere sporter som var med i de niende stillehavslekene som ble arrangert i Port Moresby i Papua Ny-Guinea i perioden 7. til 21. september 1991. Det var niende gangen som tennis var med på programmet under stillehavslekene. Det var sju turneringer, single-, double- og lag for både menn og kvinner og en mixeddoubleturnering. Fransk Polynesia ble beste nasjon med seks gullmedaljer foran Guam med en.
Pararhytiphora

Utseende

Nokså store, kraftige trebukker, lysgrå eller rødbrune med svarte flekker.

Levevis

Disse billene har larver som lever i død ved.

Utbredelse

Artene er utbredt i Australia.
Vivaldimassakren

Vivaldimassakren (orig. The Scarlatti Tilt) er en novelle skrevet av den amerikanske forfatteren og dikteren Richard Brautigan. Novellen er den korteste novellen til Richard Brautigan og består av to setninger.
I denne teksten kan man lett lese mellom linjene for å få med seg hva som har skjedd og hva som er konflikten.
Den er utgitt i novellesamlingen Revenge of the Lawn: Stories 1962-1970 fra 1971.
På Youngtorgets basar

«På Youngtorgets basar» er en revyvise med tittelen Svart og hvitt skrevet av Karen Sofie Hanssen, bedre kjent under kunstnernavnet «Nicolette». Visa ble framført av Jens Hetland på Chat Noir høsten 1913. Melodien er hentet fra Hans Wiers-Jenssens «På Fjeldveien, En bergensk kjærlighedssang», som igjen er en litt omarbeidet versjon av melodien til «Naar mit Øje er lukt» av den danske dikteren Hans Peter Holst.
Grunnkretser i Haugesund kommune

Grunnkretser i Haugesund kommune er delområder og grunnkretser som seksjonerer Haugesund kommune, Rogaland, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Arbeidernes og bøndenes rødegardister

Arbeidernes og bøndenes rødegardister (노동자 농민 홍위병) er en paramilitær styrke i Nord-Korea. Den er Nord-Koreas største sivilforsvarsstyrke og hadde i 2007 en beregnet mobiliserbar styrke ca 3,5 million mann. Styrken ble dannet den 14. januar 1959 av Kim Il-sung og er både understilt det nordkoreanske forsvarsministerium men også det koreanske arbeiderparti (kommunistpartiet).
Tapada do Outeiro kraftverk

Tapada do Outeiro kraftverk er et varmekraftverk ved Coimbra i Portugal. Det har en installert produksjonskapasitet på 990 MW, fordelt 3 x 330 MW på gassturbiner i et kombinasjonsverk. Anlegget ble påbegynt 1997, og stod ferdig i 1999. Brenselkilden er fyringsolje og naturgass.
Operatør er Turbogas Produtora Energetica SA, og utstyret og arbeid er levert av Siemens, Koch, m.fl.
Geraldton (Vest-Australia)

Historikk

Det er bevis på at det har eksistert innfødte mennesker på vestkysten av Australia i minst 40 000 år, men det er uklart når de første innfødte først kom og bodde i områdene rundt Geraldton. Aboriginene i områdene rundt var kjent som «yamatji-folket» eller «wajarri-folket». Aboriginene ga støtte til de første europeiske nybyggerne i området ved å hjelpe dem med å finne faste vannkilder, og arbeidet siden i saue- og fiskeindustrien.
Selv om mange europeiske oppdagere besøkte Houtman Abrolhos rundt 60 kilometer vest for Geraldton på 1600- og 1700-tallet finnes det ingen bevis for besøk i området som i dag er Geraldton. Den første europeiske oppdageren i området var George Grey i 1839. Et tiår senere reiste oppdageren Augustus Gregory igjennom området. Han fant forekomster med bly ved Murchison-elva og gruven som ble bygget senere ble kalt Geraldine. Byen fikk navnet Geraldton i 1850. Både navnet på gruven som navnet på byen er oppkalt etter guvernør Charles Fitzgerald.

Nærliggende

Nord for Geraldton ligger byen Northampton og den selverklærte mikrostaten Hutt River Province.
Tapperiet

Tapperiet er et utested og konsertlokale i Notodden kommune i Telemark. Tapperiet ligger i Storgata 26, og har plass til ca. 1 200 tilskuere.
Metal Heart Festival skal arrangeres der for første gang i august 2007. Ellers brukes Tapperiet også som et av lokalene for Nord-Europas største blues-festival Notodden Blues Festival.
Trondheim og omland

Trondheim og omland er en økonomisk region i Trøndelag som omgir byen Trondheim og omfatter ni kommuner. Trondheim og omland har 221 058 innbyggere 1. januar 2008. Kommunen Trondheim har rundt 170 000 av disse.

Kommuner

Trondheim, Rissa, Midtre Gauldal, Melhus, Skaun, Klæbu, Malvik, Selbu og Tydal
Centralförbundet för alkohol- och narkotikaupplysning

Centralförbundet för alkohol- och narkotikaupplysning (CAN) er en svensk organisasjon som ble grunnlagt i 1901 og som arbeider med å spre informasjon og kartlegging av alkoholisme og narkomani, Resultatet av kartleggingene blir utgitt i rapporter som finnes på forbundets hjemmeside. Organisasjonen utgir også andre publikasjoner, og arrangerer kurs og konferanser, driver ungdomsnettsiden Drugsmart.com og har et offentlig bibliotek som er et av de største innenfor området. CAN har adresse i Klara Norra Kyrkogata 34 i Stockholm.
Storfoten

Storfoten er en interesseorganisasjon for mennesker med store føtter. Kvinner må ha størrelse 42 eller mer, og menn må ha størrelse 48 eller mer for å bli medlem.
Hudson Bay-toktet i 1686

Hudson Bay-toktet i 1686 var en av de engelsk-franske konfliktene ved Hudsonbukta. Det var det første av flere tokt sendt fra Ny-Frankrike mot handelsstasjonene til Hudson's Bay Company i sørenden av Hudsonbukta ledet av Chevalier de Troyes, klarte toktet å erobre handelspostene ved Moose Factory, Rupert House, Fort Albany og kapre kompaniskipet «Craven».
Selv om Frankrike og England da var i fred, brøt det ut krig mellom dem i 1689, og konflikten om utpostene i Hudsonbukta vedvarte. En av løytnantene til Troyes, Pierre Le Moyne d'Iberville, utførte flere tokt mot eiendommene til HBC og endte med en fransk seier i slaget ved Hudsonbukta i 1697. Mot slutten av krigen kontrollerte franskmennene alle utenom en handelsstasjon.
Robert Southey

Liv og virke

Han ble født i Bristol og utdannet ved Westminster School (som han ble utvist fra fordi han hadde skrevet en artikkel som fordømte pisking), og Balliol College i Oxford (om denne tiden i Oxford sa Sothey senere at «alt jeg lærte var litt svømming og litt båtaktivitet»). Etter å ha eksperimentert med et skrivepartnerskap med Samuel Taylor Coleridge, ga han ut sin første diktsamling i 1794. Samme året diskuterte han, Coleridge og noen andre om de skulle etablere et idealistisk fellesskap i Amerika. Siden planla de å danne dette kollektivet i Wales, men gav til slutt opp ideen.
Southeys kone, Edith, var søster til Coleridges kone. Southey-familien bosatte seg i Greta Hall i Keswick i Lake District, og levde på en liten inntekt. Fra 1809 skrev han for Quarterly Review, og i 1813 hadde han blitt så kjent at han ble utnevnt til poet laureate.
I 1819 ble Southey venner med sivilingeniøren Thomas Telford, og ble med han på en lang reise for å se på ulike prosjekter i det skotske høylandet. Southey førte dagbok og skrev ned sine observasjoner.
I 1838 døde Edith, og Southey giftet seg med Caroline Anne Bowles, som også var dikter. Mange av diktene til Southey blir fremdeles lest av skolebarn. De mest kjente er «The Inchcape Rock» og «After Blenheim», som sannsynligvis er et av de første antikrigsdiktene som finnes.
Boulevarden (Aalborg)

Boulevarden er en boulevard i Aalborg sentrum. Boulevarden ble i 1911 gjennombrutt sydfra for å skape forbindelse mellom havnen og byens nye sentralstasjon.
I nord fortsettes Boulevarden av Østerågade, mot syd er der forbindelse til John F. Kennedys Plads, hvor Aalborg stasjon og bussterminal ligger. Boulevarden ble renovert omkring 2005, og i den forbindelse ble kjørebanen innsnevret, således at der er brede fortau som i praksis brukes som gågate. En rekke varebutikker ligger langs Boulevarden, som også har en del tjenesteleverandører og restauranter. Boulevarden er i dag dominert av busstrafikk.
Sweet Child o' Mine

Bakgrunn og komposisjon

Bandets gitarist, Slash, lagde introen til sangen hovedsakelig som en øvelse og en spøk. Under en jamsession i huset til bandet varmet trommeslager Steven Adler og Slash opp mens Slash begynte å spille en «sirkus-melodi» samtidig som han gjorde narr av Adler. Rytmegitaristen Izzy Stradlin spurte Slash om han kunne gjenta melodien. Stradlin la til noen akkorder til Slashs gitarspilling samtidig som Duff McKagan la til en basslinje og Adler arbeidet på en tromme-del. Mens resten av bandet spilte i underetasjen hørte Guns N' Roses-vokalisten Axl Rose hva som foregikk og ble inspirert til å skrive en passende sangtekst. Sangen ble ferdig dagen etter. Sangteksten ble basert på kjæresten hans Erin Everly, og senere erklerte han Lynyrd Skynyrd som en inspirasjon. På neste bandøving i Burbank la de til en bridge og en gitarsolo.
Samtidig som bandet spilte inn demoer med produsent Spencer Proffer, foreslo han å legge til en breakdown på slutten av sangen. Hele gjengen var enig, selv om de var usikre på hva de ville legge til. Etter hvert som de spilte sangen om og om igjen, sa Rose til seg selv: «Where do we go? Where do we go now?», og Proffer foreslo at han sang det.
Torstein Bieler

Bakgrunn

På 80-tallet stod han bak prosjektet Ute til Lunch sammen med Lars Kilevold. De dro senere til USA med bandet Sons of Angels. Han og Kilevold spilte der inn et funkymetall-album som ble utgitt i 20 land. Det solgte 150 000 eks bare  i USA. De turnerte i 1990 og 1991 med dette bandet i USA og Europa.
Torstein har skrevet låter for blant annet Randy Crawford, Simply Red, Mia Fredriksson og Sanne Salomonsen.  Bieler Østtveit produserte CD-en Griegs vakreste, som er en av  Norges mest solgte klassiske CD-utgivelser.
Sammen med Lage Fosheim startet han i 1993 et av landets første profesjonelle eventselskap. 
Han var medarrangør og stod for regien på tre James Bond-premieregallaer i Oslo i 1990-årene. I mange år har han har vært fast eventleverandør for Telenor Mobil og United International Pictures. 
Torstein Bieler Østtveit har utgitt to romaner. Mannen som gikk på jorden ble utgitt sammen med Lage Fosheim og Ketil Bjørnstad. Den er oversatt til tre språk. I 2007 utga han i samarbeid med Schibsted Forlag boken 1812 – Napoleons russiske tragedie. 
Han studerte film på midten av 1990-årene. Norsk filminstitutt lanserte i 2005 en DVD med fem av hans kortfilmer. Flere av disse har fått en rekke internasjonale filmpriser.
Torstein har gjort manus og regi på 4 dokumentarfilmer, blant annet om Camille Claudels ulykkelige kjærlighet til Auguste Rodin (2006). Denne ble innspilt i Paris. 
Han skrev filmanuset til Lillelord av Johan Borgen og Victoria av Knut Hamsun for filmprodusent John M. Jacobsen.
Han har drevet produksjonsselskapet 24HOURS Production siden 1996. Han har vært ansvarlig for utallige reklamefilmer og musikkvideoer. Han har  også jobbet som reklamefilm-regissør for Hans Petter Moland.
I den senere tid har han utviklet flere TV-konsepter. Han står bak  konseptselskapet PilotLab.
The Lucky Bullets

The Lucky Bullets er et norsk rockabillyband.

Historie

Gruppen startet opp 2006 i baren Bar Boca på Grünerløkka i Oslo, hvor Knud Kleppe sto bak disken. Han kom i snakk med Svein Åge Lillehamre. De besluttet å starte et rockabillyband og fikk med seg Stian Nybru. Etter hvert kom Even Lundquist med. Tre av medlemmene er fra Vestlandet. Bandet kjennetegnes av speilblanke hårstrå.
The Lucky Bullets fikk sitt gjennombrudd med låten «Fire Below» som bandet fremførte i Melodi Grand Prix 2011 i Skien. Den fikk en tredjeplass i finalen i Oslo Spektrum 12. februar 2011.  Kleppe skrev både tekst og melodi til «Fire Below».
Saksofonisten Mari Sletten spilte med The Lucky Bullets på alle Melodi Grand Prix-opptredenene, men hun er ikke fast medlem av bandet.
Sosiallærer

Sosiallærer er en pedagog i grunnskolen som arbeider med den sosialpedagogiske tjenesten i skolen, også kalt rådgivningstjenesten. I videregående skole kalles denne funksjonen oftest for sosialrådgiver eller bare rådgiver.
Den sosialpedagogiske rådgiver har et bredt ansvarsområde. Tett oppfølging av elever med sosiale utfordringer, men også faglige, personlige forhold i og utenfor skolen. På ungdomstrinnene og i videregående skole utgjør utdannings- og yrkesveiledning en større del av arbeidsoppgavene. Videre er rådgiverne ofte sentrale i oppfølgingstjenesten.
WrestleMania

WrestleMania er den største pay-per-viewen i World Wrestling Entertainment oppfunnet av WWE-formann Vince McMahon. På WrestleMania III var det omtrent 93 000 tilskuere på tribunen i Pontiac Silverdome som kom for å se Hulk Hogan vs. Andre the Giant. Undertaker har vunnet flest seiere på WrestleMania, med en rekord på 22-1. På WrestleMania 30 var mange vitne til at The Undertaker's WrestleMania streak var over etter at 21 seiere, den ble slått av Brock Lesnar.
Cyclommatus giraffa

Utseende

En middelsstor til stor (hannen 30-78 millimeter lang), rødbrun hjortbille. Arten er svært variabel i størrelsen, hos hannen er kjevene forholdsvis større jo større hannen er (allometrisk vekst). Kroppsformen er noe mer langstrakt enn hos mange beslektede arter. Store hanner har lange, nokså rette mandibler, disse har markerte render langs kantene, uten tenner bortsett fra på undersiden, tett sagtakkede i spissen. Antennene er ganske lange og tynne, omtrent så lange som hodets bredde. Hodet har ikke sidekjøler, men en vag, U-formet tverrkjøl. Pronotum er mye bredere enn langt, og utvider seg forover. Dekkvingene er blanke uten synlig punktering. Beina er slanke.  Hunnen er mye mindre enn hannen, uten forstørrede kjever, tofarget med mørk forkropp og brunrøde dekkvinger, i motsetning til hannen er kroppen tydelig og tett punktert.

Levevis

Larvene utvikler seg i råtne trestammer.

Utbredelse

Arten er bare kjent fra Sabah på Borneo, der den lever i fjellområdene Crocker Range og rundt Kinabalu.
Matthew Hudson-Smith

Idrettskarriere

Matthew Hudson-Smith er født i Wolverhampton, og startet i sin lokale friidrettsklub, Birchfield Harriers, i 2006. Han drev med ulike friidrettsøvelser før han i 2008 begynte å satse på sprintøvelser. I 2010 og 2011 fokuserte han på 200 meter, og kom på 2.-plass på 200 meter i det engelske skolemesterskapet både i 2011 og 2012, før han vant denne distansen i 2013, 18 år gammel. 
Han debuterte internasjonalt i 2013, ved junior-EM i friidrett 2013 i Rieti i Italia. Han satte ny personlig rekord på 200 meter med tiden 20,88 i semifinalen, og løp i finalen inn til 3.-plass på 200 meter. Han løp også andre etappe på det britiske laget som fikk bronse på 4 x 400 meter stafett. Innendørs denne sesongen vant han 60 meter, 200 meter og 400 meter ved Birmingham Games, og 200 meter ved Midland Championships. og utendørs vant han bl.a. 100 meter ved Staffordshire County Championships, og 200 meter ved Bauhaus Juniorengala i Mannheim. 
Fra 2014 trenes han av Tony Hadley. Før 2014-sesongen hadde han personlig rekord på 48,76 på 400 meter, satt innendørs ved Birmingham Games i februar 2013. Denne rekorden forbedret han til 46,29 ved stevnet Tom Jones Memorial Invitational i Florida 19. april, og han senket den ytterligere til 45,80 da han vant Atletissima-stevnet i Namur i Belgia i mai. Han løp også raskt ved det britiske mesterskapet i juni, men ble diskvalifisert for å ha tråkket utenfor banen sin. 
Ved Glasgow Grand Prix kom han på 3.-plass på 400 meter, dette var hans første pallplassering i et Diamond League-stevne. Han ble tatt ut til Samveldelekene 2014, der han løp på det engelske stafettlaget på 4 x 400 meter, sammen med Conrad Williams, Michael Bingham og Daniel Awde. Det engelske laget kom på 1.-plass. Han deltok også ved EM i friidrett 2014 i Zürich, der han kom på 2.-plass på 400 meter, med tiden 44,75, kun slått av Martyn Rooney.  
I Diamond League 2015 kom han på 2.-plass på 400 meter ved Bislett Games, med tiden 45,09.
Spektralsentroide

Andre betydninger

Noen ganger blir uttrykket 'spektral sentroide' brukt om medianverdien til spekteret. Dette er et annet statistisk mål. Siden gjennomsnitt og medianverdi noen ganger gir lignende resultat vil disse to betydningene også gi lignende resultat i noen situasjoner. Men siden lydspektrum ikke er normalfordelt, vil disse to målene ofte gi helt forskjellige verdier.
Ungarns Grand Prix

Ungarns Grand Prix er et Formel 1-løp som siden 1986 har blitt arrangert på Hungaroring ved Budapest.
Hans-Gert Pöttering

Utdannelse og yrke

Pöttering studerte jus, statsvitenskap og historie ved Rheinische Friedrich-Wilhelms-Universität i Bonn, ved Institut des Hautes Études Internationales i Genève og ved Columbia University i New York. Han tok sin første juridiske statseksamen i 1973, ble dr. phil. i statsvitenskap/historie i 1974 med en avhandling om den tyske regjeringens forsvarspolitikk mellom 1955 og 1963 med et særlig blikk på USAs militærstrategi, og tok sin andre juridiske statseksamen i 1976. Fra 1976 til 1979 var han vitenskapelig medarbeider ved universitetet i Osnabrück. Han ble utnevnt til honorarprofessor ved dette universitetet i 1995.

Politisk karriere

Han ble innvalgt i Europaparlamentet i 1979, og er en av bare 14 parlamentarikere som har sittet sammenhengende i parlamentet siden det første valget.
Fra 1984 til 1994 var han formann for sikkerhets- og forsvarskomitéen, og fra 1994 til 1996 ledet han EPP og EPP-EDs arbeidsgruppe som forberedte konferansen som vedtok EPPs holdning til Amsterdam-traktaten.
Mellom 1994 og 1999 var han nestleder for den konservative fraksjonen, og mellom 1999 og 2007 var han EPP-EDs fraksjonsleder.
Han ble innvalgt som toppkandidat for CDU i Europavalget i 2004. Pöttering er medlem av sentralstyret i CDU.

President for Europaparlamentet

Etter Europavalget i 2004 avtalte Det Europeiske Sosialdemokratiske Partiet og EPP-ED å dele vervet som parlamentspresident, slik at den spanske sosialisten Josep Borrell Fontelles var president i første halvdel av valgperioden og EPP-ED fikk vervet i andre halvdel.
Den 16. januar 2007 ble Pöttering valgt til president med 450 av 689 gyldige stemmer. Hans motkandidater var den italienske grønne politikeren Monica Frassoni, den danske euroskeptikeren Jens-Peter Bonde og den franske kommunisten Francis Wurtz.

Politisk plattform

Hans-Gert Pöttering regnes som en ivrig europeisk føderalist, og som en alliert av Angela Merkel.
Ved sin tiltredelse som president for det europeiske parlamentet gikk han inn for en mer intensiv kulturell dialog særlig med den islamske og arabiske verden. Dessuten fremholdt han at USAs fangeleir på Guantanamobasen ikke var forenlig med «vår europeiske rettsordning».
Pöttering har videre gjort kjent at gjenopplivningen av Traktaten om en forfatning for Europa vil være et hovedanliggende for ham i tiden fremover.
På det sosiale område gjelder han som en sterk motstander av «homo-ekteskap», eutanasi, embryoforskning og omdefinering av den biologiske familie. Han mener også at Europa må bygge på kristne verdier og ha en referanse til dette i forfatningstraktaten.
Foran utvidelsen av EU med en rekke mellom- og østeuropeiske stater hadde Pöttering stemt imot og i stedet gått inn for en fordypning av EU.

Privatliv

Han bor i Bad Iburg ved Osnabrück, er katolikk og har to sønner.